Bjórskóli Ölgerðarinnar fagnar 10 ára starfsafmæli um þessar mundir . Stofnun hans og starfræksla í tengslum við Gestastofu Ölgerðarinnar markaði tímamót í bjórmenningarlífi landsins og átti stóran þátt í að bæta úr tilfinnanlegum skorti á íslenskum hefðum , siðum og venjum tengdum bjór og öli eftir áratugalanga útskúfun bannáranna . Frá upphafi var markmið Bjórskólans að auka almenna þekkingu á bjór og bjórgerð og undanfarinn áratug hafa yfir 30.000 manns heimsótt Bjórskólann og Gestastofuna , kynnst framleiðslu og sögu bjórs og lært að meta fínni blæbrigði þessa fljótandi gulls . Fræðsla fyrir atvinnufólk Nú á tíu ára afmæli Bjórskólans teljum við að þekking á þessum grunnatriðum sé loks orðin það útbreidd á Íslandi að skólastjórnendur geti tekið þá ákvörðun að breyta Bjórskólanum úr almenningsfræðslu í bjórþjónaskóla , með það fyrir augum að veita nauðsynlega fræðslu til að þjálfa fagfólk . Þannig verður það betur í stakk búið til að framreiða bjór í hámarksgæðum og leiðbeina um val út frá mismunandi eiginleikum bjórtegunda . Það má því segja að grunnnámið í Bjórskólanum sé nú útskrifað og nú taki við bjórháskóli fyrir atvinnufólk frá og með næstu áramótum . Þúsundir útskriftarnema Bjórskólinn þakkar þúsundum útskriftarnema sinna fyrir samveruna og óskar þeim til hamingju með góðan námsárangur , ár eftir ár . Nám í Bjórskólanum hefur verið vinsælt til gjafa og eitthvað er um gild gjafabréf í umferð sem ekki hafa verið nýtt . Handhöfum þeirra er bent á að hafa samband með tölvupósti á gjaldkerar@olgerdin.is til að kanna með endurgreiðslu með eftirfarandi upplýsingum : Nafn : Nafn handhafa gjafabéfs : Gjafabréfsnúmer : Gildistími gjafabréfs : Kennitala : Reikningsnúmer : Athugið að öll gjafabréf Bjórskólans gilda í ár frá útgáfudegi og þau sem eru innan við árs gömul verða endurgreidd . Bestu þakkir og skál , Bjórskóli Ölgerðarinnar